Kaifeng

Kaifeng er også et kinesisk fylke.  

Kaifeng (hanzi: 开封; pinyin: Kāifēng) er en kinesisk storby og en by på prefekturnivå ved floden Huáng Hé i provinsen Hénán i det sentrale Kina. Befolkningen innen bygrensene anslås (2004) til 577 000, men hele prefekturet har 4,6 millioner innbyggere. Et tidligere navn på byen er Bianliang, andre historiske navn er Daliang og Dongjing.

Administrative enheter 

Administrativt består  Kaifeng av fem bydistrikter og fem fylker:
Bydistriktet Gulou (鼓楼区), 58,68 km², 161 300 innbyggere, administrasjonshovedsete;
Bydistriktet Longting (龙亭区), 91,51 km², 116 000 innbyggere;
Bydistriktet Shunhe for huikineserne (顺河回族区 ), 86,73 km², 241.100 innbyggere;
Bydistriktet Yuwangtai (禹王台区), 57,05 km², 148 300 innbyggere;
Bydistriktet Jinming (金明区), 252,38 km², 182 000 innbyggere;
Fylket Qi (杞县), 1 258 km², 1,05 mill. innbyggere;
Fylket Tongxu (通许县), 767 km², 600 000 innbyggere;
Fylket Weishi (尉氏县), 1 257 km², 870 000 innbyggere;
Fylket Kaifeng (开封县), 1 302 km², 670 000 innbyggere;
Fylket Lankao (兰考县), 1 116 km², 760 000 innbyggere.

Historie 
I 364 f.Kr. ble byen hovedstad for staten Wei, og fikk da navnet Daliang. Da Wei-staten gikk under, ble byen helt forlatt. Men en ny by, med navnet Bian 汴, ble grunnlagt i 781 under Tang-dynastiet. Denne byen ble utvidet under Song-dynastiet. I dette dynastiets tidlige fase (Det nordlige Song-dynasti, 960—1127) ble Kaifeng gjort til landets hovedstad. Byen ble da kalt Dongjing eller Bianjing, og fikk snart en befolkning på over 400 000, som bodde dels utenfor bymurene, og fortsatte å vokse. Folketettheten og forholdene ellers var slike at tyfus ble et akutt problem.

I 1049 ble Youguosipagoden (佑國寺塔) (eller jernpagoden 鐵塔 som den kalles i dag), bygd. Den er 54,7 m høy, og har overlevd kriger og oversvømmelser slik at den nå er denne gamle byens eldste landemerke. En annen pagode fra Song-tiden, Bo Ta (繁塔) fra 974, er blitt delvis ødelagt.

Kaifeng nådde høyden av sin betydning på 1000-tallet, da det var kommersielt og industrielt senter der fire større kanaler krysset hverandre. På denne tiden var byen omkranset av hele tre bymurer, og hadde sannsynligvis et innbyggertall på 600 000 til 700 000.

Det antas at byen var verdens folkerikeste fra 1013 til 1127. På denne tiden ble Qingmingrullen til, en billedrull som skildrer dagliglivet i Kaifeng i den kinesiske minnehøytiden for de døde, Qingming.

Glansperioden tok slutt i 1127, da byen falt for fremrykkende jursjenere og deretter ble del av  Jin-dynastiets rike. Det forble et viktig administrativt senter, men skrumpet inn slik at bare området innen den innerste av bymurene var bymessig befolket. 

Ved begynnelsen av Ming-dynastiet i 1368 ble Kaifeng gjort til hovedstad for provinsen Henan.

Militært sett hadde Kaifeng et stort problem. Byen var slik plassert at den lett kunne rammes av oversvømmelser fra Guleelven, og slike oversvømmelser kunne avstedkommes ved at en fiende rett og slett brøt opp dikene som holdt elven i sitt leie. 

I 1642 ble Kaifeng oversvømmet med vilje, da Ming-dynastiets styrker åpnet Den gule flods diker for å hindre opprøreren Li Zichengs fremrykning. I 1662 begynte gjenoppbygningen, i Kangxi-keiserens tid. 

I 1841 ble byen imidlertid igjen oversvømmet. En ny gjenoppbygging tok til i 1843.
 
Kaifeng er også kjent for sin lille gruppe kinesiske jøder, kalt Kaifengjødene.

I Kaifeng ligger et av Kinas eldste universiteter av moderne slag: Henanuniversitetet 河南大学, som ble grunnlagt i 1912. 
 
Under kulturrevolusjonen ble Folkerepublikken Kinas avsatte president Liu Shaoqi ført til byen, der han ble holdt i arrest og døde i 1969.

Samferdsel

Jernbane
I Kaifeng stanser togene på Longhaibanen, Kinas viktigste jernbanelinje i øst-vest-retning, som løper fra Lianyungang til Lanzhou via blant annet Xuzhou, Shangqiu, Zhengzhou, Luoyang og Xi'an.

Vei 
Kinas riksvei 220 løper gjennom området. Den går fra Binzhou i Shandong til Zhengzhou i Henan.

Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.

Eksterne lenker 
 

 
Byprefekturer i Henan
Kinas hovedsteder gjennom historien
Byer ved Huang He